บอร์ด GULF เคาะขายหุ้นกู้วงเงิน 1 หมื่นลบ. อายุไม่เกิน 10 ปี รอผถห.ไฟเขียว 27 พ.ย.นี้
บอร์ด GULF เคาะขายหุ้นกู้วงเงิน 1 หมื่นลบ. อายุไม่เกิน 10 ปี รอผถห.ไฟเขียว 27 พ.ย.นี้
25 ต.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า ที่ประชุมคณะกรรมการบริษัทเมื่อวานนี้ (24 ต.ค.) อนุมัติการออกและเสนอขายหุ้นกู้จำนวนเงินต้นตามมูลค่าที่ตราไว้ไม่เกิน 10,000 ล้านบาท และ/หรือเงินสกุลต่างประเทศในจำนวนเทียบเท่า อายุไม่เกิน 10 ปี เพื่อใช้ในการประกอบธุรกิจทั่วไป และ/หรือชำระคืนเงินกู้ และ/หรือใช้ในการลงทุนของบริษัทและบริษัทย่อย และ/หรือใช้เป็นเงินทุนหมุนเวียนของบริษัทและบริษัทย่อย หรือเพื่อวัตถุประสงค์อื่นตามที่คณะกรรมการบริษัทเห็นสมควร
ทั้งนี้ จะเสนอขายต่อผู้ลงทุนทั่วไป และ/หรือผู้ลงทุนโดยเฉพาะเจาะจง และ/หรือผู้ลงทุนรายใหญ่ และ/หรือผู้ลงทุนสถาบัน และ/หรือบุคคลและผู้ลงทุนใด ๆ อัตราดอกเบี้ยขึ้นอยู่กับความเหมาะสม และสภาพตลาดในขณะที่ออกและเสนอขาย ณ ขณะนั้น โดยบริษัทกำหนดประชุมวิสามัญผู้ถือหุ้นครั้งที่ 1/2561 ในวันที่ 27 พ.ย.61 เพื่อพิจารณาเรื่องการออกหุ้นกู้ดังกล่าว
นอกจากนี้คณะกรรมการบริษัทยังอนุมัติแต่งตั้งนางสาวยุพาพิน วังวิวัฒน์ รองกรรมการผู้จัดการใหญ่ เข้าดำรงตำแหน่งกรรมการบริษัท แทนนางโชติกุล สุขภิรมย์เกษม ที่ลาออก โดยมีผลตั้งแต่วันที่ 24 ต.ค.61